[{"text_idx": "#000002", "text": "La esperantisto Dmitrij Bogatov, kiu estis arestita en Moskvo en aprilo 2017, nun estis liberigita de c\u0302iuj akuzoj. Libroj en Esperanto ne estis permesitaj en la arestejo, li rakontas en intervjuo de Libera Folio."}, {"text_idx": "#000005", "text": "Li administris nodon de la sistemo Tor, kiu permesas anoniman aliron al la reto, kaj estis akuzata pri alvokoj al publika malordo, dissenditaj interalie tra tiu nodo."}, {"text_idx": "#000006", "text": "Post tri kaj duona monatoj en arestejo, li estis ellasita al hejma aresto. En januaro 2018 li estis liberigita ankau\u0306 el la hejma aresto, kaj fine en majo li estis tute liberigita de c\u0302iuj akuzoj."}, {"text_idx": "#000007", "text": "Libera Folio: Kiel kaj kiam vi unue eksciis, ke oni suspektas vin pro krimo?"}, {"text_idx": "#000008", "text": "\u2013 Kiam policistoj venis mian hejmon."}, {"text_idx": "#000009", "text": "Kiam kaj kiel oni arestis vin?"}, {"text_idx": "#000010", "text": "\u2013 La saman nokton. Ili venis c\u0302irkau\u0306 la 23-a horo; mi estis arestita matene, c\u0302irkau\u0306 la 4-a horo."}, {"text_idx": "#000011", "text": "Kiaj estis viaj unuaj spertoj en la arestejo?"}, {"text_idx": "#000013", "text": "Kiaj estis la vivkondic\u0302oj en la arestejo, kiel vi interrilatis kun aliaj arestitoj?"}, {"text_idx": "#000014", "text": "\u2013 Mi havis relative bonajn kondic\u0302ojn \u2013 en mia c\u0302ambro estis dus\u0302ejo \u2013 kompare kun aliaj c\u0302ambroj en malliberejo, sed tio malgrau\u0306e ac\u0302as \u2013 oni kus\u0302as au\u0306 sidas 23 el la 24 horoj de la tagnokto. Kaj la plej ac\u0302aj estis la transportadoj al la jug\u0302ejo. Sed la aliaj arestitoj estis normalaj homoj. Kulturaj. Ne spektu televidon, ne kredu seriajn filmojn \u2013 en malliberejo malabundas krimuloj. Almenau\u0306, en nia konstruaj\u0302o."}, {"text_idx": "#000016", "text": "Kiel vi povis komuniki kun la ekstera mondo dum vi estis en la arestejo?"}, {"text_idx": "#000017", "text": "\u2013 Per leteroj, pere de advokato, kaj dum du kvardekminutaj renkontig\u0302oj en monato kun la edzino kaj patrino. Tra vitro."}, {"text_idx": "#000020", "text": "Komputiloj kaj pos\u0302telefonoj kompreneble same estis malpermesitaj en la arestejo, kaj neniam antau\u0306e Dmitrij Bogatov verkis tiel longajn leterojn permane, li rakontas al Libera Folio. Same pere de paperaj leteroj li eksciis pri la granda internacia kampanjo por lia liberigo."}, {"text_idx": "#000024", "text": "Antau\u0306 sia aresto Dmitrij Bogatov laboris kiel instruisto de matematiko en Moskva altlernejo, sed dum la longa proceso li ne povis labori kaj perdis sian postenon. Nun li serc\u0302as alian laboron."}, {"text_idx": "#000025", "text": "La aresto kau\u0306zis grandajn praktikajn kaj ekonomiajn problemojn, kaj la subteno de la familio estis tre grava por Dmitrij Bogatov."}, {"text_idx": "#000026", "text": "\u2013 Ili estas la veraj herooj, li diras."}]